CELEX: 32015D0902
Language: sk
Date: 2015-06-10 00:00:00
Title: Vykonávacie rozhodnutie Komisie (EÚ) 2015/902 z 10. júna 2015 o opatrení, ktoré prijalo Lotyšsko v súlade so smernicou Európskeho parlamentu a Rady 2006/42/ES s cieľom zakázať uvedenie kosačky na trávnik vyrábanej spoločnosťou GGP Italy spa na trh [oznámené pod číslom C(2015) 3799] (Text s významom pre EHP)

12.6.2015   
            
            
               SK
            
            
               Úradný vestník Európskej únie
            
            
               L 147/22
            
         VYKONÁVACIE ROZHODNUTIE KOMISIE (EÚ) 2015/902
   z 10. júna 2015
   o opatrení, ktoré prijalo Lotyšsko v súlade so smernicou Európskeho parlamentu a Rady 2006/42/ES s cieľom zakázať uvedenie kosačky na trávnik vyrábanej spoločnosťou GGP Italy spa na trh
   
      
         [oznámené pod číslom C(2015) 3799]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2006/42/ES zo 17. mája 2006 o strojových zariadeniach a o zmene a doplnení smernice 95/16/ES (1), a najmä na jej článok 11 ods. 3,
   keďže:
   
               (1)
            
            
               Lotyšsko informovalo Komisiu o opatrení týkajúcom sa zákazu uvedenia kosačky na trávnik Stiga Collector 35 EL (C350, 297352654/S13) vyrábanej spoločnosťou GGP Italy spa na trh.
            
         
               (2)
            
            
               Kosačka na trávnik má označenie CE v súlade so smernicou 2006/42/ES.
            
         
               (3)
            
            
               Dôvodom na prijatie opatrenia bol nesúlad kosačky na trávnik so základnými zdravotnými a bezpečnostnými požiadavkami stanovenými v prílohe I k smernici 2006/42/ES, konkrétne v bode 1.3.8 – Výber ochrany pred rizikami vznikajúcimi v súvislosti s pohyblivými časťami a v bode 1.4.1 – Všeobecné požiadavky na ochranné kryty a ochranné zariadenia, a to z toho dôvodu, že vzdialenosť medzi zadnou stenou kosačky a kružnicou hrotu noža je príliš malá, čo predstavuje nedostatok z hľadiska bezpečnej obsluhy kosačky.
            
         
               (4)
            
            
               K oznámeniu bol priložený skúšobný protokol vypracovaný Slovinským inštitútom kvality a metrológie.
            
         
               (5)
            
            
               Komisia zaslala list výrobcovi, v ktorom ho vyzvala, aby predložil pripomienky k opatreniu, ktoré prijali lotyšské orgány. V odpovedi výrobca informoval, že výrobok bol dobrovoľne stiahnutý z lotyšského trhu.
            
         
               (6)
            
            
               Dokumentácia, ktorá je k dispozícii, pripomienky, ktoré boli predložené, ako aj opatrenia prijaté dotknutými stranami preukazujú, že kosačka na trávnik Stiga Collector 35 EL (C350, 297352654/S13) nespĺňa základné zdravotné a bezpečnostné požiadavky stanovené v smernici 2006/42/ES. Je preto primerané považovať opatrenie prijaté zo strany Lotyšska za opodstatnené,
            
         PRIJALA TOTO ROZHODNUTIE:
   Článok 1
   Opatrenie, ktoré prijalo Lotyšsko s cieľom zakázať uvedenie kosačky na trávnik Stiga Collector 35 EL (C350, 297352654/S13) vyrábanej spoločnosťou GGP Italy spa, via del Lavoro 6, 31033 Castelfranco Veneto, Taliansko, je opodstatnené.
   Článok 2
   Toto rozhodnutie je určené členským štátom.
   
      V Bruseli 10. júna 2015
      
         
            Za Komisiu
         
         Elżbieta BIEŃKOWSKA
         
            členka Komisie
         
      
   
   
      (1)  Ú. v. EÚ L 157, 9.6.2006, s. 24.